CELEX: C2005/229/77
Language: el
Date: 2005-09-17 00:00:00
Title: Υπόθεση Τ-291/05: Προσφυγή των Mohammad Reza Fardoom και Michael Ashbrook κατά της Επιτροπής των Ευρωπαϊκών Κοινοτήτων, που ασκήθηκε στις 25 Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/37
            
         Προσφυγή των Mohammad Reza Fardoom και Michael Ashbrook κατά της Επιτροπής των Ευρωπαϊκών Κοινοτήτων, που ασκήθηκε στις 25 Ιουλίου 2005
   (Υπόθεση Τ-291/05)
   (2005/C 229/77)
   Γλώσσα διαδικασίας: η γαλλική
   Οι Mohammad Reza Fardoom, κάτοικος Roodt-sur-Syre (Λουξεμβούργο), και Michael Ashbrook, κάτοικος Strassen (Λουξεμβούργο), εκπροσωπούμενοι από τους Gilles Bounéou και Frédéric Frabetti, δικηγόρους, άσκησαν στις 25 Ιουλίου 2005 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει τις αποφάσεις του προϊσταμένου της μονάδας κοινωνικού διαλόγου, που εκδόθηκαν στις 4 Νοεμβρίου 2004 και με τις οποίες απορρίφθηκε η αίτηση των προσφευγόντων για χορήγηση εντολών αποστολής, η οποία υποβλήθηκε στις 9 Σεπτεμβρίου 2004, προκειμένου να λάβουν μέρος στη συνάντηση της 13ης Σεπτεμβρίου 2004 με τον αρμόδιο επίτροπο,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες προσεκλήθησαν, ως εκπρόσωποι συνδικαλιστικής οργανώσεως, σε συνάντηση με τον αρμόδιο επίτροπο στις 13 Σεπτεμβρίου 2004. Για να συμμετάσχουν στη συνάντηση αυτήν, οι προσφεύγοντες είχαν προηγουμένως υποβάλει αίτηση χορηγήσεως εντολής αποστολής. Η αίτηση αυτή θεωρήθηκε από τον ιεραχικώς ανώτερο σαράντα μία ημέρες αργότερα. Στηριζόμενος σε αυτή την καθυστέρηση, η αρμόδια αρχή αρνήθηκε να χορηγήσει τις εντολές αποστολής.
   Οι προσφεύγοντες ζητούν την ακύρωση της τελευταίας αυτής αποφάσεως. Προς στήριξη της προσφυγής τους, προβάλλουν παράβαση του άρθρου 24α του Κανονισμού Υπηρεσιακής Καταστάσεως, παραβίαση της συνδικαλιστικής ελευθερίας, των αρχών της ίσης μεταχειρίσεως, της απαγορεύσεως των διακρίσεων, καθώς και της απαγορεύσεως εφαρμογής αυθαίρετων διαδικασιών. Στο πλαίσιο αυτό, οι προσφεύγοντες ισχυρίζονται ότι υπέβαλαν τις αιτήσεις τους εμπροθέσμως και ότι δεν έφεραν ευθύνη για την καθυστερημένη θεώρησή τους. Οι προσφεύγοντες ισχυρίζονται επίσης ότι οι αποστολές είχαν ζητηθεί χωρίς έξοδα και ότι, ως εκ τούτου, δεν μπορεί να επιβαρυνθεί εκ των υστέρων ο προϋπολογισμός του οργάνου.
   Οι προσφεύγοντες επικαλούνται επίσης παράβαση της υποχρεώσεως αιτιολογήσεως και του καθήκοντος αρωγής της Επιτροπής.